KIRJALLINEN KYSYMYS E-3096/00 esittäjä(t): Rosa Miguélez Ramos (PSE) komissiolle. Öljysäiliöalusten jätteen laskeminen mereen ilman valvontaa.



Virallinen lehti nro 151 E , 22/05/2001 s. 0061 - 0062



KIRJALLINEN KYSYMYS E-3096/00 esittäjä(t): Rosa Miguélez Ramos (PSE) komissiolle (4. lokakuuta 2000) Aihe: Öljysäiliöalusten jätteen laskeminen mereen ilman valvontaa On erittäin tavallista, että raakaöljyä ja dieseliä kuljettavat säiliöalukset poistavat kaasuja ja puhdistavat tankkejaan rannikoilla. Kun tämä tehdään satamien ulkopuolella, se saastuttaa, mistä esimerkkinä on Campurdán öljytankkerin Aresin lahdessa Galiciassa (Espanja) 23. heinäkuuta aiheuttama saaste. Vaikka kaikki jäsenvaltiot ovat allekirjoittaneet kansainvälisen sopimuksen alusten aiheuttaman meren pilaantumisen ehkäisemisestä (MARPOL-yleissopimus 73/78) jätteiden ja lastijäämien, myös öljyn laskeminen mereen jatkuu. Tätä ei voida hyväksyä. Osasyynä ongelmaan on asianmukaisen jätteenkäsittelylaitteiston puute satamissa. Lieneekö tämä ollut La Coruñan satamaviranomaisten esittämä syy Campurdánin tapauksessa. Laivan rungossa oli halkeama, joka vaati korjausta. Viranomaiset halusivat estää sataman saastumisen ja pakottivat laivan poistumaan sieltä. Lopputuloksena laiva siirtyi muutaman meripeninkulman päähän, suoritti puhdistus- ja kaasunpoistotoimet ilman minkäänlaista valvontaa ja odotti, että jätteet ja niitä seuraavat protestit liukenevat mereen. Euroopan parlamentti on hyväksynyt viime täysistunnossa direktiivin, joka koskee aluksilla syntyvän jätteen ja lastijäämien vastaanottopalveluita satamissa. Tunteeko komissio edellä mainitun tapauksen? Onko se saanut tämän kysymyksen lisäksi muuta asiaa koskevaa valitusta? Miten komissio aikoo velvoittaa satamat rakentamaan laitteistot, joilla tällaiset tapaukset estetään, eivätkä alukset voisi enää siirtyä laskemaan jätteitään puhtaille alueille, kuten Aresin lahteen tai avomerelle? Miten komissio aikoo estää tällaisten valitettavien tapahtumien toistumisen? Miten komissio aikoo saada loppumaan tällaisen toiminnan, josta ei yleensä rangaista mitenkään? Loyola de Palacion komission puolesta antama vastaus (14. marraskuuta 2000) Laivojen toiminnalliset öljypäästöt aiheuttavat suuremman osan merten kaikista öljypäästöistä kuin onnettomuudet. Komissiolle ilmoitetaan säännöllisesti tällaisista tapauksista, ja se on erittäin huolestunut ongelmasta, jonka tahalliset päästöt mereen muodostavat. Huomattava määrä erityyppisten laivojen toiminnallisista päästöistä yhteisön vesillä on seurausta joidenkin satamien kyvyttömyydestä tarjota asianmukaisia jätteiden vastaanottopalveluita sekä tietysti laivojen haluttomuudesta käyttää niitä eri syistä. Äskettäin hyväksytyssä parlamentin ja neuvoston direktiivissä 2000/59/EY(1) aluksilla syntyvän jätteen ja lastijäämien vastaanottopalveluista satamissa käsitellään näitä ongelmia sekä esitetään joitakin satamille ja laivoille asetettavia vaatimuksia. Näillä vaatimuksilla pyritään varmistamaan, että asianmukaiset palvelut ovat saatavilla kaikissa yhteisön satamissa ja että laivat myös käyttävät niitä. Jäsenvaltioille asetettu määräaika direktiivin täytäntöön panemiseksi umpeutuu 24 kuukauden kuluttua siitä, kun direktiivi on julkaistu Euroopan yhteisöjen virallisessa lehdessä. Tämän määräajan jälkeen komissio varmistaa, että säännökset on pantu asianmukaisesti täytäntöön kaikissa jäsenvaltioissa. Tarkoituksena on varmistaa, että kaikki satamat tarjoavat asianmukaiset vastaanottopalvelut ja huolehtivat säännöllisestä jätehuollon suunnittelusta, joka hyväksytetään kansallisilla viranomaisilla. Direktiivissä myös velvoitetaan laivat ilmoittamaan satamalle mukanaan olevan jätteen ja lastijäämien määrät sekä luovuttamaan jätteensä tietyissä tilanteissa. Lisäksi kaikkien yhteisön satamiin saapuvien laivojen on osallistuttava vastaanottopalveluiden rahoitukseen riippumatta siitä, luovuttavatko ne jätteitä vai eivät. Tämän ja viranomaisten suorittamien pistokokeiden avulla voitaneen pienentää laivojen öljypäästöistä aiheutuvaa ongelmaa ja siten myös vähentää parlamentin jäsenen kuvaamia tapauksia merkittävästi. Lisäksi parlamentin ja neuvoston pitäisi pian saada viimeistellyksi uusi päätös satunnaisten tai tarkoituksellisten päästöjen aiheuttamaan meren saastumiseen liittyvästä yhteisön yhteistyökehyksestä. Tämän päätöksen hyväksymisen myötä on mahdollista kehittää erityisesti yhteisiä aloitteita, kuten työryhmiä tai kursseja, joiden tarkoituksena on vahvistaa jäsenvaltioiden toimia alusten luvattomien toiminnallisten päästöjen estämiseksi. (1) Asiakirjaa ei ole vielä julkaistu.